**Haettavana olevat psykologian harjoittelupaikat tarkemmin kuvattuna:**

**Kevään 2025 harjoittelupaikat**

**Aikuisten neuropsykiatrian työryhmä (TYKS), Raisio**

Moniammatillisen työryhmän kokoonpanossa on ajoittain vaihtelua, mutta pääsääntöisesti neuropsykiatrian työryhmään kuuluu kaksi psykiatria, erikoistuvia lääkäreitä, 3 sairaanhoitajaa, toimintaterapeutti, sosiaalityöntekijä, sihteeri sekä kaksi psykologia, joista toinen on neuropsykologian erikoispsykologi. Työryhmässä on useana aiempanakin vuonna ollut psykologiharjoittelija.

Työryhmässä tehdään neuropsykiatrisia diagnostisia tutkimuksia sekä kuntoutussuunnitelmia aikuisille eli arvioidaan autismikirjon oireyhtymää, tarkkaavaisuushäiriötä ja Touretten oireyhtymää. Lääkehoitojen lisäksi kuntoutusta työryhmässä ei juurikaan voida toteuttaa resurssien takia. Psykologit tapaavat osan työryhmän potilaista ja tekevät monipuolisesti erilaisia diagnostisia ja kuntoutukseen liittyviä arvioita, psykologisia tutkimuksia ja työkyvyn arvioita ja osallistuvat aktiivisesti moniammatilliseen työskentelyyn.

Harjoittelijalla on mahdollisuus saada kattava kuva neuropsykiatrisista ilmiöistä ja niiden tutkimisesta ja kuntoutusmahdollisuuksista sekä erilaisten ihmisten ja heidän omaistensa kohtaamisesta. Lisäksi harjoittelija oppii käyttämään itsenäisesti psykologien tutkimusmenetelmiä. Harjoittelun alussa pääsee ensin seuraamaan eri ammattilaisten työtä kattavasti ja sen jälkeen työnohjauksen tukemana itse toteuttamaan mm. diagnostisia arviointeja ja laajojakin psykologisia tutkimuksia. Harjoittelun aikana on mahdollisuus osallistua joihinkin hyvinvointialueen järjestämiin koulutuksiin ja voi käydä tutustumassa myös muihin TYKS:n yksiköihin.

Ajankohta: kevät 2025.

Sijainti: TYKS Raision sairaala, Sairaalakatu 5, 21200 Raisio.

Työskentelykieli: ensisijaisesti suomi, satunnaisesti ruotsi ja englanti.

Yhteyshenkilö: psykologi Juha Toivonen juha.toivonen@varha.fi p. 050-5666350.

**Mielialahäiriö- ja psykoosityöryhmä, Kaarina**

Psykologiharjoittelu Kaarinassa jakautuu puoliksi mielialahäiriötyöryhmän ja psykoosityöryhmän välillä. Kaarinassa pääset tutustumaan ja osallistumaan mielialahäiriö- ja psykoosipotilaiden avohoitoon erikoissaraanhoidossa. Potilaillamme on mm. ahdistusta ja masennusta, tunnesäätelyhäiriöitä, neuropsykologisia ongelmia, persoonallisuushäiriöitä, yksittäisiä ja komplekseja traumoja ja psykoosisairauksia. Mielialahäiriötyöryhmässä työtehtäviin kuuluvat psykologiset tutkimukset sekä potilaiden hoitoon osallistuminen ja lyhytinterventioiden suunnittelu ja toteuttaminen moniammatillisen tiimin jäsenenä. Psykoosityöryhmän työtehtävät painottuvat psykologisiin tutkimuksiin osana diagnostiikan ja työkyvyn arvioimista. Molemmissa työryhmissä on myös ryhmiä, joita pääsee mahdollisuuksien mukaan vetämään.

Työryhmissä työskennellään moniammatillisessa tiimissä, johon psykologin lisäksi kuuluu lääkäreitä, sairaanhoitajia, sosiaalityöntekijä, toimintaterapeutti ja fysioterapeutti. Teemme yhteistyötä mm. työterveyshuollon, kunnan sosiaalipalveluiden ja lastensuojelun kanssa. Työryhmien ensisijainen työskentelykieli on suomi, harjoittelija voi halutessaan/mahdollisuuksien mukaan ottaa vastaan myös ruotsin- ja englanninkielisiä potilaita.

Ajankohta: Kevät 2025, aloitus tammikuun alussa.

Sijainti: Kaarina, Kiesikatu 4.

Yhteyshenkilöt: Laura Söderholm laura.soderholm@varha.fi / mielialahäiriötyöryhmä ja Björn Sundström bjorn.sundstrom@varha.fi / psykoosityöryhmä, p. 02-3138200.

**Nuorisopsykiatrian työryhmä, Raisio**

Hoidamme mielenterveysongelmista kärsiviä nuoria ja heidän perheitään. Palvelemme seuraavien kuntien nuoria: Raisio, Naantali, Masku, Rusko, Mynämäki, Nousiainen. Palvelut on tarkoitettu nuorille, joilla on vakavia masennus- tai ahdistuneisuusoireita, itsetuhoisuutta tai syömishäiriöön viittaavia oireita. Arvio voi olla tarpeen myös, jos nuoren toimintakyky on voimakkaasti alentunut, tai hänen käytöksensä on muuttunut selvästi erilaiseksi, kuin muiden saman ikäisten käytös. Meille tullaan lähetteellä ja tutkimme ja hoidamme 13–20 v. -nuoria.

Psykologiharjoittelijana työskentelet moniammatillisessa työryhmässä mm. lääkäreiden ja sairaanhoitajien kanssa. Työtä tehdään yhteistyössä nuoren verkoston kanssa. Työryhmän jäsenenä pääset monipuolisesti tutustumaan meillä tehtävään työhön sekä konkreettisesti tekemään nuoren arviointi- ja hoitojaksoja, myös yksilöpsykologisia tutkimuksia.

Ajankohta: kevät 2025.

Yhteyshenkilösi on tuleva ohjaajasi: psykologi Anne Mari Kilkku anne-mari.kilkku@varha.fi.

**Opiskeluhuolto/Koulupsykologi, Turku**

Turun perhekeskuksen koulupsykologiharjoittelijana työskentelet esiopetuksessa ja perusopetuksessa opiskelevien oppilaiden psyykkisen opiskelukyvyn, oppimisen ja hyvinvoinnin edistämiseksi ja ongelmien ennaltaehkäisemiseksi yksilö- ja yhteisötasolla. Lisäksi tavoitteena on jo heikentyneen opiskelukyvyn palauttaminen.

Lakisääteinen yksilökohtainen ja yhteisöllinen opiskeluhuolto sisältää arviointeja, psykologin konsultaatioita, tutkimuksia, tukikeskusteluja, verkostotyötä, neuvontaa ja ohjausta sekä yksilöön kohdistuvaa konsultointia, kriisitukea ja asiakastyöhön liittyvää dokumentointia.

Koulupsykologi työskentelee koululla osana kouluyhteisöä ja hän tekee tiivistä moniammatillista yhteistyötä opiskeluhuollon tiimissä, johon kuuluu koulun terveydenhoitaja ja kuraattori. Lisäksi kouluilla toimii psykiatrisia sairaanhoitajia. Turussa työskentelee yhteensä 29 koulupsykologia, joten sinun on mahdollista saada matalalla kynnyksellä kollegiaalista tukea harjoitteluusi ja työhösi. Psykologijoukossamme on sekä kokeneita ”konkareita” että uraansa vasta aloittelevia koulupsykologeja. Lähijohtajasi on myös kokenut koulupsykologi. Pidämme säännöllisesti yhteisiä kokouksia ja pyrimme yhdessä aktiivisesti kehittämään koulupsykologin työn käytäntöjä. TYHY-ryhmä huolehtii, että kokousten lisäksi on tarjolla yhteisiä liikunnallisia ja muita aktiviteetteja, iloa ja huumoria ei saa unohtaa.

Harjoittelupaikka on suomenkielinen ja harjoittelijan työalueeksi tulee (yhdessä ohjaajan kanssa) Pääskyvuoren ja Varissuon koulut ja näiden lähistöllä sijaitsevia esikouluja. Harjoittelu ajoittuu keväälle -25 ja ohjaajana toimii koulupsykologi Tiina Virta, jolla on vankka kokemus koulupsykologin työstä. Pystymme järjestämään harjoittelijalle oman työtilan.

Työn haastavuus ja vastuullisuus motivoivat positiivisella tavalla. Psykologiemme mukaan työ on palkitsevinta, kun huomaa pystyvänsä auttamaan lapsia ja nuoria varhaisessa vaiheessa.

Harjoittelun ajankohta: kevät 2025.

Harjoittelun ohjaaja: koulupsykologi Tiina Virta tiina.virta@varha.fi p. 040 6325760.

Yhteyshenkilö: johtava koulupsykologi Petri Tiitta petri.tiitta@varha.fi p. 044 9072356.

**Perheneuvola, Salo**

Perheneuvola tarjoaa monipuolisia palveluja lapsiperheille. Perheneuvolaan voi ottaa yhteyttä esimerkiksi tilanteissa, joissa on huoli lapsen tai nuoren kehityksestä tai käyttäytymisestä, haluaa tukea vanhemmuuteensa tai parisuhteeseen, haluaa keskustella erotilanteesta tai vanhemmuudesta eron jälkeen tai kaipaa neuvoja uusperheen tilanteeseen. Perheneuvolaan voi ottaa yhteyttä myös tilanteissa, joissa perhettä on kohdannut jokin kriisi. Työskentely suunnitellaan aina yhdessä perheen kanssa. Perheneuvolassa keskitytään erityisesti perheenjäsenten keskinäisen vuorovaikutuksen tukemiseen ja perheen omien voimavarojen vahvistamiseen. Tapaamiset perheneuvolassa voivat olla yksilö-, pari-, perhe- tai verkostotapaamisia.

Salon perheneuvolassa työskentelee kolme sosiaalityöntekijää ja kuusi psykologia sekä konsultoiva lastenpsykiatri ja toimistosihteeri. Tärkeitä yhteistyökumppaneita ovat ennaltaehkäisevän perhetyön ja lapsiperheiden kotipalvelun työntekijät, neuvoloiden terveydenhoitaja, neuvolapsykologit, oppilashuolto, koulut ja päiväkodit sekä muu sosiaalihuolto ja järjestöt.

Tuleviin harjoittelijan työtehtäviin kuuluvat:

* perehtyminen ja osallistuminen lapsen/perheen/vanhemmuuden arviointiin sekä ohjaus-, neuvonta- ja hoitomenetelmien käyttöön (esimerkiksi vanhempainohjaus ja lasten/nuorten tukikäynnit)
* perehtyminen ja osallistuminen lasten psykologisten tutkimusten tekemiseen
* perehtyminen palvelujärjestelmien toimintaan ja työn eettisiin lähtökohtiin ja velvollisuuksiin.
* Harjoittelija pääsee tutustumaan mahdollisesti käynnissä oleviin ryhmiin, esim. Ihmeelliset vuodet -vanhemmuusryhmä, Lasten eroryhmä tai StepApp-uusperhevalmennus
* Harjoittelun loppuvaiheessa psykologiharjoittelijan on mahdollista toimia itsenäisenä psykologina sekä työparina toiselle perheneuvolan työntekijälle erilaisissa asiakastapauksissa.

Harjoittelun ajankohta: kevät 2025.

Salon perheneuvola palvelee Salon ja Someron asukkaita. Työpiste sijaitsee Salossa juna- ja linja-autoaseman lähellä. Harjoittelupaikan ensisijainen kieli on suomi.

Yhteyshenkilöt: psykologi Maria Karp, maria.karp@varha.fi p. 044 7783504, psykologi Jessica Lamberg, jessica.lamberg@varha.fi p. 044 7783506.

**Soihtu-tiimi, Salo**

Sosiaalihuoltolain mukainen ohjaus ja neuvonta sekä palvelutarpeen arviointi ja lastensuojelutarpeen arviointi toteutetaan Varhassa alueellisissa Soihtu-tiimeissä. Soihtu-tiimit palvelevat lapsiperheitä sekä alle 65-vuotiaita aikuisia. Tiimit ottavat vastaan sosiaalihuoltolain mukaiset yhteydenotot ja ilmoitukset, lastensuojeluilmoitukset ja ennakolliset lastensuojeluilmoitukset sekä vastaavat Pyydä apua-yhteydenottoihin. Soihdun tavoitteena on yhdessä asiakkaan kanssa kartoittaa asiakkaan tilanne ja ohjata oikeiden palveluiden piiriin. Soihdun Salon moniammatillisessa työryhmässä työskentelee sosiaalityöntekijöitä, sosiaaliohjaajia, psykiatrinen sairaanhoitaja ja psykologi. Psykologi toimii useimmiten sosiaalityöntekijän työparina. Tiimissämme on hyvä yhteishenki ja yhdessä tekemisen meininki.

Soihtu-tiimissä psykologin työnkuva painottuu vaikuttavaan, oikea-aikaiseen ja intensiiviseenkin työskentelyyn asiakasperheissä kolmen kuukauden aikana (lakisääteinen määräaika palvelutarpeen arvioinnin tekemiselle). Psykologin työpäivät ja -tehtävät ovat monipuolisia ja vaihtelevia. Soihtu tarjoaa psykologiharjoittelijalle mahdollisuuden työskennellä asiakasperheiden eri-ikäisten lasten, nuorten ja aikuisten kanssa. Työ tapahtuu moniammatillisissa verkostoissa ja tarjoaa näköalapaikan sosiaali- ja terveyspalvelujärjestelmään. Soihdussa psykologi työskentelee asiakasperheissä mm. seuraavien teemojen äärellä: vanhemmuus ja kasvatus, lapsen ja vanhemman välinen vuorovaikutus, ihmissuhdeongelmat, väkivalta, mielenterveys- ja päihdeongelmat, elämän kriisit, oppimisvaikeudet ja neuropsykiatriset häiriöt. Tarvittaessa Soihdun psykologi tarjoaa myös psykologin tutkimuksia ja lyhytkestoista terapeuttista työskentelyä.

Työpiste sijaitsee Salossa IoT-campuksella (Joensuunkatu 7), jonne pääsee helposti julkisella liikenteellä. Asiakkaita tavataan myös kotikäynneillä Salon ja Someron alueella ja esimerkiksi kouluilla ja päiväkodeissa. Psykologiharjoittelijalta edellytetään hyviä yhteistyötaitoja ja joustavuutta sekä rohkeutta kohdata erilaisia ihmisiä ja haasteita. Työssä tarvitaan suomen kielen hyvää suullista ja kirjallista taitoa.

Harjoittelun ajankohta: kevät 2025.

Yhteyshenkilöt: johtava sosiaalityöntekijä Johanna Nikkanen johanna.nikkanen@varha.fi p. 044 778 3074 ja psykologi Mirva Isoaho mirva.isoaho@varha.fi p.044 778 3189.

Lisätietoa: <https://www.varha.fi/fi/palvelut/asiakas-ja-palveluohjaus-soihtu-sosiaalihuollon-neuvonta-ohjaus-ja-palvelutarpeen-arviointi>

**Syksy 2025**

**Mielialahäiriötyöryhmä, Raisio**

Tervetuloa tekemään harjoittelu TYKS Psykiatrian Raision mielialatyöryhmään! Raision mielialahäiriötyöryhmässä psykologit tekevät psykologisia tutkimuksia mm. työ- ja opiskelukyvyn sekä diagnostisen arvion tueksi, kognitiivisen suorituskyvyn arvioimiseksi tai kannanottoina hoidon suunnitteluun. Tutkimukset ovat usein laaja-alaisia ja ne tarjoavat psykologiharjoittelijalle monipuolista kokemusta psykologisesta arvioinnista sekä erilaisten psykologisten tutkimusmenetelmien käytöstä. Raision mielialahäiriötyöryhmässä psykologi tekee myös hoitosuhdetyötä osallistuen potilaan hoidon kokonaisvaltaiseen suunniteluun ja toteuttamisen, mm. tarjoten psykologin keskustelukäyntejä, tehden moniammatillista yhteistyötä poliklinikan sisällä ja lisäksi verkostotyötä ulkopuolisten tahojen sekä potilaan läheisten kanssa.

Raision mielialahäiriötyöryhmässä toteutetaan useita yksilö- ja ryhmähoitointerventioita, joissa psykologi on myös mukana (mm. EMDR, Narratiivinen altistusterapia, DKT, Mindfulness). Työryhmässä työskentelee lääkäreitä, sairaanhoitajia, toimintaterapeutti, fysioterapeutti, sosiaalityöntekijä ja toimistosihteereitä. Yksikkö tarjoaa kokemuksen moniammatillisen hoitotiimin mahdollisuuksien hyödyntämisestä potilaan kokonaisvaltaisessa hoidossa. Psykologiharjoittelija osallistuu mahdollisimman laaja-alaisesti mielialahäiriötyöryhmän psykologin em. työtehtäviin harjoittelunsa aikana.

Raision mielialahäiriötyöryhmä sijaitsee Raision keskustassa, jonne on hyvät bussiyhteydet muun muassa Turusta.

Harjoittelun ajankohta: syksy 2025.

Harjoittelupaikan ensisijainen työskentelykieli on suomi.

Yhteyshenkilöt ja harjoitteluohjaajat: psykologi Emma Luostarinen emma.luostarinen@varha.fi p. 0503956707 ja psykologi Miia Mäkelä miia.makela@varha.fi p. 050-3956708.

**Opiskeluhuolto/Koulupsykologi, Koski Tl**

Koulupsykologin työ on monipuolista lasten, nuorten ja heidän perheidensä kanssa tehtävää tutkimus- ja tukemistyötä sekä ohjausta ja neuvontaa. Koulupsykologin työhön kuuluu oppilaan oppimisvalmiuksien, erilaisten koulunkäynnin haasteiden ja psyykkisen tilanteen arviointia sekä tukitoimien suunnittelua yhdessä oppilaan, vanhempien, opettajan, muun oppilashuoltoryhmän ja muiden yhteistyötahojen kanssa.

Harjoittelun ohjaajana toimiva psykologi perehdyttää opiskelijan koulupsykologin työhön, kuten psykologisiin tutkimuksiin, arviointiin ja ohjaukseen, lausunnon laadintaan, yhteisöjen konsultointiin, asiakkaiden kohtaamiseen yksilö- ja ryhmätasolla, moniammatilliseen työskentelyyn sekä psykologityön eettisiin kysymyksiin. Harjoitteluun sisältyy myös itsenäistä työskentelyä ohjaavan psykologin ohjauksessa ja tuella.

Harjoittelu toteutuu pääosin Koski Tl:n kunnassa, joissa pääset tutustumaan ja oppimaan koulupsykologin työtä ala- ja yläkoulussa sekä lukiossa. Halutessasi pääset ohjaavan psykologin matkassa tutustumaan myös Marttilan ja Loimaan Mellilän alakoulujen koulupsykologin työhön.

Arjen työssä harjoittelijan ja ohjaavan koulupsykologin tukena ja työparina toimivat koulukuraattori ja kouluterveydenhoitaja sekä opetuksen henkilökunta. Lisäksi saat harjoitteluun tukea ja ohjausta lähiesihenkilöltäsi johtavalta kuraattorilta, perhekeskuspäälliköltä sekä alueen koulupsykologien ja kuraattorien tiimiltä.

Harjoittelun ajankohta: syksy 2025.

Yhteyshenkilö: johtava kuraattori Liisa Hankavuori liisa.hankavuori@varha.fi p. 040 6297829.

**Opiskeluhuolto/Koulupsykologi, Lieto**

Koulupsykologin työ on monipuolista lasten, nuorten ja heidän perheidensä kanssa tehtävää tutkimus- ja tukemistyötä sekä ohjausta ja neuvontaa. Koulupsykologin työhön kuuluu oppilaan oppimisvalmiuksien, erilaisten koulunkäynnin haasteiden ja psyykkisen tilanteen arviointia sekä tukitoimien suunnittelua yhdessä oppilaan, vanhempien, opettajan, muun oppilashuoltoryhmän ja muiden yhteistyötahojen kanssa.

Harjoittelun ohjaajana toimiva psykologi perehdyttää opiskelijan koulupsykologin työhön, kuten psykologisiin tutkimuksiin, arviointiin ja ohjaukseen, lausunnon laadintaan, yhteisöjen konsultointiin, asiakkaiden kohtaamiseen yksilö- ja ryhmätasolla, moniammatilliseen työskentelyyn sekä psykologityön eettisiin kysymyksiin. Harjoitteluun sisältyy myös itsenäistä työskentelyä ohjaavan psykologin ohjauksessa ja tuella.

Harjoittelu toteutuu Liedossa, joissa pääset tutustumaan ja oppimaan koulupsykologin työtä ylä- ja alakoulussa. Halutessasi pääset tutustumaan koulupsykologin työhön myös toisella asteella.

Arjen työssä harjoittelijan ja ohjaavan koulupsykologin tukena ja työparina toimivat koulukuraattori ja kouluterveydenhoitaja sekä opetuksen henkilökunta. Lisäksi saat harjoitteluun tukea ja ohjausta lähiesihenkilöltäsi johtavalta kuraattorilta, perhekeskuspäälliköltä sekä alueen koulupsykologien ja kuraattorien tiimiltä.

Harjoittelun ajankohta: syksy 2025.

Yhteyshenkilö: Johtava kuraattori Liisa Hankavuori, liisa.hankavuori@varha.fi p. 040 6297829.

**Opiskeluhuolto/koulupsykologi, Mynämäki, Masku ym. lähikunnat**

Etsimme harjoittelijaa Varsinais-Suomen hyvinvointialueen (Varhan) Sotekeskus 1 -alueen (Kustavi, Laitila, Masku, Mynämäki, Nousiainen, Pyhäranta, Uusikaupunki, Taivassalo, Vehmaa) Perhekeskukseen sijoittuvaan opiskeluhuollon psykologipalvelujen yksikköön. Pääset harjoittelujakson aikana tutustumaan moneen eri kouluympäristöön ja useamman kokeneen psykologin työtapoihin. Halutessasi sinulla on mahdollisuus tutustua myös neuvolapsykologin työhön liittyvään pienten lasten kehityksellisten haasteiden tutkimiseen ja arviointiin. Harjoittelujaksosi ohjaajana toimii kokenut psykologien tiimivastaava, ja panostamme laadukkaaseen ohjaamiseen ja perehdyttämiseen myös muiden psykologikollegoiden tuella.

Opiskeluhuollossa harjoittelijana pääset aitiopaikalta seuraamaan ja hiomaan taitojasi liittyen mm.

* psykologisten arvioiden ja tutkimusten tekemiseen (mm. oppimisen ja keskittymisen haasteiden selvittämiseksi)
* monialaisessa ja moniammatillisessa yhteistyössä psykologisena asiantuntijana toimimiseen (mm. opiskeluhuollon ja terveydenhuollon muiden ammattilaisten sekä kouluympäristössä työskentelevien ammattihenkilöiden kanssa)
* terapeuttista ja hoitavaa työtä sisältävien tukikäyntien toteuttamiseen (mm. mielen hyvinvoinnin ja jaksamisen, koulunkäynnin ja oppimisen, mielenterveyden sekä tunne-elämän haasteiden arvioimiseksi ja niissä auttamiseksi)
* yhteisöllisen työn tekemiseen ja suunnitteluun sekä oman kiinnostuksen mukaan myös ryhmäintervention toteuttamiseen
* eri ikäisten lasten ja nuorten sekä heidän huoltajiensa kanssa yhteistyössä toimimiseen.

Harjoittelun ajankohta: syksy 2025.

Yhteyshenkilö: psykologi, psykologien tiimivastaava Liisa Saarinen liisa.saarinen@varha.fi

p. 044 435 7703.

**Perheneuvola, Raisio**

Perheneuvola tarjoaa monipuolisia palveluja lapsiperheille. Perheneuvolaan voi ottaa yhteyttä esimerkiksi tilanteissa, joissa on huoli lapsen tai nuoren kehityksestä tai käyttäytymisestä, haluaa tukea vanhemmuuteensa tai parisuhteeseen, haluaa keskustella erotilanteesta tai vanhemmuudesta eron jälkeen tai kaipaa neuvoja uusperheen tilanteeseen. Perheneuvolaan voi ottaa yhteyttä myös tilanteissa, joissa perhettä on kohdannut jokin kriisi. Työskentely suunnitellaan aina yhdessä perheen kanssa. Tapaamiset perheneuvolassa voivat olla yksilö- pari tai perhetapaamisia.

Raision perheneuvolassa työskentelee kolme sosiaalityöntekijää ja kolme psykologia, joista kummastakin ammattiryhmästä yksi työntekijä on 50%:lla työajalla sekä konsultoiva lastenpsykiatri. Lisäksi perheneuvolan kanssa tiiviissä yhteistyössä toimivat koulujen psykiatriset sairaanhoitajat sekä ennaltaehkäisevän perhetyön ja lapsiperheiden kotipalvelun työntekijät. Tärkeitä yhteistyökumppaneita ovat mm. varhaiskasvatuksen erityisopettajat ja neuvolan terveydenhoitajat.

Raision perheneuvola keskittyy erityisesti perheenjäsenten keskinäisen vuorovaikutuksen tukemiseen. Lasten tunne-elämän yksilötutkimusten osuus perheneuvolassa on melko vähäinen.

Tuleviin harjoittelijan työtehtäviin kuuluvat:

* perehtyminen ja osallistuminen lapsen/perheen/vanhemmuuden arviointiin sekä ohjaus-, neuvonta- ja hoitomenetelmiin
* perehtyminen ja osallistuminen lasten psykologisten tutkimusten tekoon

perehtyminen palvelujärjestelmien toimintaan ja työn eettisiin lähtökohtiin ja velvollisuuksiin.

* Harjoittelijan on mahdollista tutustua käynnissäoleviin ryhmiin, esim. Ihmeelliset vuodet-vanhemmuusryhmä, StepApp-uusperhevalmennus tai Hoivaa ja Leiki- ryhmäinterventio
* Harjoittelun loppuvaiheessa psykologiharjoittelijan on mahdollista toimia itsenäisenä psykologina sekä työparina toiselle perheneuvolan työntekijälle erilaisissa asiakastapauksissa.

Harjoittelun ajankohta: syksy 2025.

Raision perheneuvola palvelee Naantalin, Raision ja Ruskon asukkaita. Työpiste sijaitsee Raisiossa.

Harjoittelupaikan ensisijainen kieli on suomi.

Yhteyshenkilö: Palveluesimies Hannele Elo-Kuru, hannele.elo-kuru@varha.fi p. 0400 899770.

**TYKS neurokeskus, Turku**

Haluatko perehtyä kliiniseen neuropsykologin työhön erikoissairaanhoidossa? Meillä on haussa psykologiharjoittelija Tyks Sairaalapalveluiden Asiantuntijapalveluiden tulosryhmässä.

Harjoittelu toteutetaan Tyks Neurokeskuksessa, jossa asiakasryhmänä ovat neurologiset aikuispotilaat. Työ on pääosin polikliinistä arviointityötä Neurokeskuksen poliklinikalla kantasairaalan alueella. Harjoittelujakson aikana harjoittelija tutustuu neuropsykologisen arvioinnin keskeisiin tutkimusmenetelmiin, lausunnointiin, tyypillisiin neurologisiin potilasryhmiin sekä näiden neuropsykologisiin oirekuviin ja diagnostiikkaan. Harjoittelija pääsee tutustumaan myös neuropsykologiseen arviointiin liittyvään toimintakyvyn arviointiin, mikä voi sisältää kannanottoaja mm. potilaan opiskelu- ja työkykyisyyteen, ajokykyyn, oikeustoimikelpoisuuteen sekä neuropsykologisen kuntoutuksen tarpeeseen. Harjoitteluun sisältyy myös lyhyt jakso Kaskenlinnan kuntoutusosastolla, missä harjoittelijalla on mahdollisuus perehtyä hieman myös neuropsykologiseen kuntoutukseen. Harjoittelupaikkamme tarjoaa hyvät mahdolliset tutustua neurologisten potilaiden moniammatilliseen tutkimiseen ja hoitoon, sillä Neurokeskuksessa potilaan hoitoon osallistuvat psykologien lisäksi lääkärit, sairaanhoitajat, lähihoitajat, puheterapeutit, fysioterapeutit, toimintaterapeutit, ravitsemusterapeutit, kuntoutusohjaajat ja sosiaalityöntekijät.

Asiantuntijapalveluiden psykologiyksikkö tarjoaa tiiviin ja kannustavan psykologiverkoston tueksi psykologin työtä aloittavalle harjoittelijalle. Varsinaisen harjoittelun ohjaajan lisäksi ohjausta tarjoaa koko aikuisneuropsykologiemme tiimi, mikä mahdollistaa monipuolisen näkymän neuropsykologien työhön. Panostamme kattavaan perehdytykseen, tiiviiseen ohjaukseen ja harjoittelijan vaiheittain itsenäiseksi etenevään työskentelyyn. Psykologiharjoittelijamme osallistuu suoran potilastyön lisäksi psykologiyksikkömme kokouksiin, ryhmätyönohjauksiin, Neurokeskuksen moniammatillisiin työryhmiin sekä muihin psykologien työnkuvaan kuuluviin tehtäviin. Harjoittelijalla on myös mahdollisuus osallistua Varhan tarjoamiin sisäisiin koulutuksiin.

Tarjoamme Varhassa kaksikielistä palvelua, ja harjoittelijan on kielitaidon salliessa mahdollista osallistua myös ruotsinkielisten vastaanottojemme työhön. Työkielenämme on kuitenkin pääasiassa suomi, ja siksi sujuva suomen kieli on niin suullisessa kuin kirjallisessakin muodossa edellytyksenä harjoittelun onnistumiselle.

Ajankohta: syksy 2025 (elo-tammikuu).

Yhteyshenkilöt: vs. johtava psykologi Nelli Rainio nelli.rainio@varha.fi p.050 479 5606,

vs. tulosryhmäjohtaja Marja-Kaisu Norvasuo-Heilä marja-kaisu.norvasuo-heila@varha.fi

p. 050 912 2229.

**Varhan perustason päihde- ja mielenterveyspalvelut**

2 harjoittelijaa syksylle 2025; 1 akuuttimt-työ, 1 päihde- ja riippuvuushoidon psykologityö

Varhan perustason päihde- ja mielenterveyspalveluissa tuotamme moniammatillista arviointia ja psykososiaalista hoitoa Varhan aikuisväestölle. Meillä psykologiharjoittelija pääsee ohjaajansa tuella tekemään itsenäistä yksilövastaanottotyötä ja osallistumaan moniammatilliseen tiimityöskentelyyn yhdessä muiden psykologien, hoitohenkilökunnan ja lääkäreiden kanssa. Psykologiharjoittelija osallistuu palvelualueemme yhteisiin kokouksiin ja koulutuksiin, psykologeille suunnattuihin koulutuksiin ja työnohjauksiin sekä kehittämistyöhön. Harjoittelijan kiinnostuksen kohteitten mukaan harjoittelun aikana voi perehtyä mm. ADHD:n diagnostiseen selvittelyyn ja psykososiaaliseen tukeen, ryhmänohjaamiseen sekä psykologisiin tutkimuksiin osana potilaan toimintakyvyn arviointia ja hoidon suunnittelua.

Haemme kahta psykologiharjoittelijaa, joista toisen tehtävät painottuisivat mielenterveystyöhön ja toisen päihdetyöhön. Harjoittelujaksot sijoittuvat syksyyn 2025 (elo-joulukuu). Palvelualueellamme on päihde- ja mielenterveyskeskuksia Uudessakaupungissa, Loimaalla, Raisiossa, Kaarinassa, Turussa, Salossa ja Paraisilla; ilmaise hakemuksessasi, missä yksiköissä olisit halukas harjoittelun suorittamaan. Harjoittelu voi mahdollisesti toteutua myös osaviikkoisesti kahden eri alueen yksikössä (harjoittelun ohjaaja- ja työhuonetilanteen mukaan).

Panostamme laadukkaaseen perehdytykseen ja ohjaukseen. Ammatillisen kasvusi ja kehityksesi tukena toimivat harjoitteluohjaajasi lisäksi yli 30 psykologikollegaa, vastaavat psykologit ja johtava psykologi. Työnantajana saamme psykologeiltamme kiittävää palautetta erityisesti kattavasta perehdytyksestä, lämpimästä, kollegiaalisesta yhteishengestä, tehokkaasta viestinnästä sekä ammattimaisesta, psykologien asiantuntijuutta arvostavasta esihenkilö- ja kehittämistyöstä.

Harjoittelun ajankohta: syksy 2025 (elo-joulukuu).

Yhteyshenkilö: Linda Ljunggvist, linda.ljungqvist@varha.fi p. 0447281938.

**Äitiys- ja lastenneuvola, Turku**

Harjoittelija perehtyy harjoittelussaan ohjatusti neuvolapsykologian (lasten - ja äitiysneuvola) työtehtäviin. Työtehtäviin kuuluu mm. lasten kehityshaasteiden arvioita, verkostoyhteistyötä (päiväkoti, neuvola) sekä vanhempien terapeuttisia tapaamisia (esimerkiksi lievissä mieliala- / ahdistusoireissa, vanhemmuuteen liittyvissä peloissa, huolissa tai kasvatus- ja hoivakysymyksissä).

Kirjaukset, jatkohoidon suositukset, lausunnot ja yhteenvedot ovat tärkeä osa työtä. Lasten ja vanhempien kanssa tehtävän työskentelyn lisäksi harjoittelija tutustuu työyhteisöömme, toimintamme rakenteeseen sekä alueen yhteistyöverkostoon ja palveluihin. Harjoittelun edetessä harjoittelija saa lisävastuuta, kuten toteuttaa itsenäisesti tapaamisia, lasten tutkimuksia ja muuta työhön liittyviä tehtäviä.

Harjoittelun yksi tehtävä on myös psykologin työidentiteetin vahvistaminen ja työelämätaitojen opettelu psykologityön viitekehyksessä.

Ajankohta: syksy 2025.

Työpiste: Kunnallissairaalantie 20, rak. 5, 3.krs., 20700 Turku.

Harjoittelupaikan ensisijainen kieli: suomi.

Yhteyshenkilö: Vastaava psykologi Anu Heikkilä anu.h.heikkila@varha.fi p. 0401527607.

Lisätietoja: [Neuvolapsykologipalvelut, Turku](https://www.varha.fi/fi/asiointikanavat/neuvolapsykologipalvelut-turku)